Джэдмышх хъупIэр зэщIакъуэ
Жылагъуэхэм я щIыналъэхэр гъэкъэбзэнымкIэ, зэIузэпэщ щIынымкIэ республикэпсо щэбэт щIыхьэхум жыджэру хэтащ КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм КъБР-м хэхауэ щахъумэ щIыналъэхэмкIэ и дирекцэр. Сэрмакъ къуажэм щыIэ «Додо Клаб» сабий жылагъуэ экологие зэгухьэныгъэм щIыгъуу абы игъэкъэбзащ Джэдмышх хъупIэмрэ псыкъелъэм и Iэшэлъашэхэмрэ.
Хэхауэ яхъумэ щIыналъэхэмкIэ дирекцэм и унафэщI Пакъ Руслан зэрыжиIамкIэ, мыпхуэдэ лэжьыгъэр сэбэп мэхъу экологиемрэ дыкъэзыухъуреихь дунейр хъумэнымрэ сабийхэр хуэгъэсэнымкIэ, абыхэм я зэхэщIыкIыр къэIэтынымкIэ. «Додо Клаб» зэгухьэныгъэр сыт щыгъуи къыхохьэ КъБР-м ЩIыуэпсым и хъугъуэфIыгъуэхэмрэ экологиемкIэ и министерствэм иригъэкIуэкI Iуэхухэм. Абы и унафэщIщ Урыс географие зэгухьэныгъэм хэт Мысырджэн МуIэед.
Къэгъэлъэгъуапхъэщ щэбэт щIыхьэхур щрагъэкIуэкIа щIыпIэр егъэлеяуэ фIейуэ зэрыщымытар. ЦIыху 40-м лэжьыгъэ псори сыхьэт зыбжанэм зэфIагъэкIащ. Мы щIыпIэм зыщагъэпсэхуну турист куэд къокIуэ. Абыхэм гу лъатэну къыщIэкIынщ щIыуэпсыр мыуцIэпIыным, экологиер хъумэным ди республикэм зэрыщегугъум.
Хьэжы ФатIимэ.
